#АдыгэОрэдхэр
Псыцухэр бэдэдэу къыщахъу гущэ шъхьай,
Псыцутхъур зэщамышхыхэ гущэри - шъуи Фэдзы дэси...
Жъыу: О, о орира, орира ра, орира, орира ра.
Атакъэр зихьакIэныщы гущэуи,
Ужъгъышъхьэр зыкущэрыхъы гущэри - Шъуи Лэшэпсыни...
Картыр щызэблагъэчъы гущэмэ,
Псы чъагъор щырагъэчъэхьы гущэри - Шъуи Кощыхьабли...
Быгъушъор зыщытыратхъы гущэуи,
Тхьэматэр зыщыратхъыхьы гущэрэр - Еджэрыкъуаи...
Фэрзэ напэ шъузэлъытесы гущэмэ,
Соколов къэсымэ шъомэхы, гущэри - Джыракъыежъи...
МэцIэукIы аIошъы къыдэкIы гущэхи,
лIы хыер аукIышъы дэхьажьы гущэба - ХьакIэмызыи...
Чъыгэе дахэхэр къыщэкIы гущэба,
Пшъэшъабэр кIыеуи зыщахьы гущэрэр - Хьакурнэхьабли...
ТхьарыIор зыщырагъабэ гущэуи,
Кон ныбэр зыщырауты гущэрэр - Мамхыгъэжъи...
Хьаджэхэр почтэкIэ зэрщэ гущэуи,
Арестантыбэхэр къыдащы гущэмэ - Хьатыгъужъыкъуаи...
Нартыфыр бэдэдэу къагъэгъу гущэба,
Къужъ гъугъэр джыбэкIэ зэрахьэ гущэри - Къэбыхьэблэжъи...
Къамылышъхьабэхэр къыщашIы гущэба,
Тучаныр чIыфкIэ ахъыжьы гущэри - Пщыжъыхьэблэжъи...
Лэгъупыр къызыщагъажъо гущэуи,
УпкIэ пэIожъыри къызыщажъуагъэр - Шъуи Улэпэжъи...
Шхьарыгъум ибэри къагъэсты гущэба,
хьакIэхэр чъыIэми рестахьы гущэри -Джамбэчыежъи...
Лэу щырхэр псырыкIым къыщахъу гущэмэ,
Шъузымэ ахъурэр зихьакIэныщыри - Шъуи Хьатикъуай...
Пэго шъхьакуцIыри къырашъу гущэмэ,
Къужъ шъугъэм гъоури фагъаджэ гущэри - Адэмыежъи...
ХьарыпIэр ацэмэ къадэщы гущэмэ,
Цу пщэрыр яIэгу къыщекIы гущэба - Гъобэкъоежъи...
Мартэжъым шыхэри щагъэпкIы гущэуи,
Пшъашъэхэр зыщагъэкIыи гущэри - Аскъэлаи...
Халыгъу ныкъуажъэр щатыгъу гущэмэ,
Чэт гъолъхьэ кIэнкIэ щыбзаджэ гущэхи - Пэнэжьыкъуаи...
Пхъужъ унэм картыми къыщешэ гущэхи,
Щыбжьыикъо шъхьалыри къытырашIахьы - Шъуи Нэшъукъуаи...
Янысэ жэпкъыми кIэуцо гущэмэ,
Цу уцуагъэм бэщыкIэ езао гущэхи,
Яныо жэпкъыми рекIокIы гущэри - Тэуехьабли...
ЛэучэцIыр бгъэкIэ зэрахьэ гущэмэ,
Псыцухъоу дахьэрэр акъузы гущэба - Къунчыкъохьабли...
ЦокъкIэдэжъыхэр кIыпкъым дагъагъори,
Тэкъэ гъугъэжъыхэр лъапIэкIэ хауты - Пщыкъуихьабли...
Тхьэматэр зыщызэблахъу гущэуи,
ШкIэхъужъыр зыщызэшIуакъы гущэри - Къэзэныкъуаи...
КъэмыкIыгъэ IутIэным кIэнэцIы гущэуи,
Пшъэшъэ пцIэнабэхэр зыдэсы гущэри - Нэчэрэзыи...
Пхъэшъабэм ибэри щагъэкIы гущэмэ,
Шъузабэр зыщагъэкIыи гущэри - Едэпсыкъуаи...
Гъатхэми псы Iушъом шъуIусы гущэмэ,
Бжыхьэми чэщIускIэ шъолъаIо гущэба - Шэбэнэхьабли...
Къышъулъыхъу гущэрэм ерагъэу шъуегъоты,
Жъугъотырэр Мамыим укъузы гущэба - Шхьанчэрыйхьабли...
Яцухэр Гъуагъэми къыхэплъы гущэмэ,
Яшъузхэр Псэкъупсы еплъыхьы гущэхи - ПкIэхьалIыкъуаи...
Псэкъупсы кIахьэуи шъуIусы шъхьаекIэ,
Сэламыр зигъомлапхъэ гущэри - Шъуи Очэпщыи...
Дэ чъыгыжъыбэхэр зыдизы гущэхи,
Самовар нэкIыри къызыщагъажъорэр - Хьалъэкъоежъи...
Яцухэр псыуцым фагъалIэ гущэиэ,
ЯлIыхэр мэзым хэлIахьы гущэхи - Лахъщэкъоежъи...
ЯлIыжъмэ тэкъэ гъэгъугъэр хауты,
Яныо чэткъуртэр егъашхэ гущэба - Тыгъурыгъои...
Мэлахъом ишыкIэ щыпабзы гущэри,
Хъуджэбзыр лъапIэуи щыщэфы гущэмэ - Шъуи щынджыежъи...
ЯлIыжъхэм къолэпсыр къырашъу гущэуи,
Ешъоныр зикIасэр якIалэ гущэба - Тэхъутэмкъуаи...
Шыхьарым пэблагъэу шъущысы гущэмэ,
Шуиконы гъэжъуаца имылъы гущэри - Козэтыжъ цIыкIу...
АпакIэ инэуи къагъэкIы гущэмэ,
Къалэми екIыхэшъ щэшакIо гущэхи - Бжыхьакъоежъи...
Яцухэр Iубзырым егъалIэ гущэхи,
ЯлIыхэр кутакъэи телIахьы гущэмэ - БжыхьэкъоякIи...
ХьантIаркъор жантIэм дагъэсы гущэмэ,
Япсынэ дагъэри тыракIэ гущэба - Шъуи Афэпсыпи...
Къожъы тхьакIумэри яцокъэщылъэуи,
Къолъакъор ядэпкъыдасэ гущэмэ - Шъуи Хьащтыкужъи...
Мамунжр къызщагъашъо гущэуи,
ШкIэжъышъор зыщытыратхъы гущэри - Шъуи Пэнэхэси...
Нысэмэ коцыри къалъэсы гущэмэ,
Лъынэпсыр зыщырагъэхы гущэрэр - Шъуи Псэйтыкужъи...